ફોટો વોલ્ટેક સેલ અર્થાત્‌ પીવી એક નાનકડી વર્તુળાકાર ચકતી જેવી પ્રયુક્તિ છે. તે ટ્રાન્ઝીસ્ટરની જેમ અર્ધવાહક છે. અંગ્રેજીમાં તેને સેમી કન્ડક્ટર કહે છે. આપણે જાણીએ છીએ કે ધાતુઓ જેવા પદાર્થોમાંથી વિદ્યુત પ્રવાહ સહેલાઈથી વહે છે તે પદાર્થોને સુવાહકો કહે છે જ્યારે લાકડા, રબ્બર જેવા પદાર્થોમાંથી વિદ્યુત પ્રવાહ વહેતો નથી. તેવા પદાર્થોને અવાહકો કહે છે. તે બન્ને વચ્ચે જે પદાર્થોની વાહકતા હોય તેવા પદાર્થોને અર્ધ-વાહકો કહે છે. આવા પદાર્થોમાં સિલિકોન, જર્મેનિયમ, ગેલિયમનો સમાવેશ થાય છે. પીવી તેની પ્રયુક્તિ છે. તેના પર સૂર્યપ્રકાશ આપાત થતાં તે તેનું વિદ્યુતમાં રૂપાંતર કરે છે. આવી પીવી સેલોને શ્રેણીમાં જોડી પેનલ બનાવવામાં આવે છે. આવી અનેક પેનલોને મોટા વિસ્તાર પર પાથરી સૌર વિદ્યુત ઊર્જા મથકમાં વિદ્યુત ઊર્જા ઉત્પન્ન કરવામાં આવે છે. તે માટે ઘણો મોટો વિસ્તાર જોઈએ અને મોટા વિસ્તારની જમીન જોઈએ. ફળદ્રુપ જમીન ઉપયોગમાં લેવી પગ પર કુહાડો મારવા જેવી વાત છે. આટલી બિનઉપયોગી અને ખારાબાની જમીન ઉપલબ્ધ કરવી શક્ય નથી. આ આખો પ્રશ્ન આર્થિક, રાજકીય અને સામાજીક બની જાય છે અને કાયદો અને વ્યવસ્થાની સ્થિતિ ઉત્પન્ન થાય છે. સૌર વિદ્યુત ઊર્જા મથકની પેનલો પર સૂર્યપ્રકાશ મોટા પ્રમાણમાં બારેમાસ પડવો જોઈએ. અનેક પેનલો સ્થાપિત કરેલા આવા વિશાળ વિસ્તારને ‘ફોટો વોલ્ટેક ફાર્મ’ કહે છે. જળાશય પર તરતા સૌર વિદ્યુત ઊર્જા મથકમાં આ માટેની જમીનની સમસ્યા ઉકલી જાય છે અને વિદ્યુત ઊર્જા સસ્તી પણ પડે છે. તેમાં પણ પીવીનો ઉપયોગ થાય છે.